અમરેલીના પીરે તરિકત ચિરાગે ગુજરાત સૈયદ દિલાવરબાપુ ચિસ્‍તી બંદાનવાજીનું શનિવાર રાત્રીના અમદાવાદ ખાતે ઈન્‍તેકાલ થતા જન્‍નતનશીન થયા હતા. પીરે તરિક સૈયદ દિલાવરબાપુ ચિસ્‍તી છેલ્‍લા એકાદ મહિનાથી સારવાર હેઠળ હતા અને શનિવાર રાત્રીના તેમનું ઈન્‍તેકાલ થતા જન્‍નત નશીન થયા હતા. પીરે તરિકત સૈયદ દિલાવરબાપુના ઈન્‍તેકાલ થવાના સમાચાર મળતાજ સમગ્ર મુસ્‍લિમ સમાજ તેમજ હિન્‍દૂ સમાજમાં શોક અને દુઃખ વ્‍યાપી જવા પામ્‍યું હતું. ગુજરાત તેમજ દેશના અનેક રાજયોમાં અને વિદેશોમાં દિલાવરબાપુના ચાહકોનો બહોળો વર્ગ છે, કોમના રહેબર અને હિન્‍દૂ મુસ્‍લિમ કોમના હિમાયતી એવા દિલાવરબાપુએ લાખો દુઃખીઓના દુઃખ દૂર કર્યા હતા. દિલાવરબાપુએ દરેક લોકો માટે ખિદમત કરવાનો અને ઓલિયાનું જીવન જીવવાનો ઘ્‍યેય બનાવી લીધો હતો. દિલાવરબાપુએ પોતાની જિંદગી ગરીબોના માટે અર્પણ કરી દીધેલ હતી. લાખો નિઃસંતાન દંપતીઓને પોતાની દિવ્‍ય શકિત (દુઆઓથી) સંતાન સુખ આપેલ હતું. લાખો લોકોના દુઃખ દર્દ સમસ્‍યાઓને દૂર કરી છુટકારો (શિફા) આપેલ હતી. સમાજમાં દારૂ, ચરસ, ગાંજો, જુગાર, જેવીબદીઓ દૂર કરી લોકોને સન્‍માર્ગે વાળેલ હતા તેમજ દેશપ્રેમ અને ભાઈચારાની અનોખી જયોત ઘરે ઘરે જલાવેલ હતી. દિલાવરબાપુના ઈન્‍તેકાલથી સમગ્ર સૌરાષ્‍ટ્રના હિન્‍દૂ મુસ્‍લિમ સમાજમાં શોક છવાઈ ગયેલ હતો. દિલાવરબાપુના અચાનક ઈન્‍તેકાલથી તેમના મુરીદો (અનુયાયીઓ) મુંબઈ, વાપી, રાજકોટ, ભાવનગર, સેલવાસ, બીલખા, બાબરા, દામનગર, અમદાવા સહિતના શહેરોમાંથી દફનવિધિમાં જોડાયા હતા. પીરે તરિકત સૈયદ દિલાવરબાપુના જનાજાની નમાજ રવિવારે બપોરે 3:00 વાગ્‍યે જુમ્‍મા મસ્‍જિદ ખાતે પઢવામાં આવી હતી. અને સાંજે પઃ30 વાગ્‍યે દફનવિધિ કરવામાં આવી હતી, શેરે ગુજરાત અને ચિરાગે ગુજરાતનું બિરૂદ મેળવનાર દિલાવરબાપુની દફનવિધિમાં રાજકીય આગેવાનો તેમજ સામાજિક કાર્યકરો અને સામાજિક સંસ્‍થાઓ અને સરકારી અધિકારીઓ સહિતના આગેવાનો અગ્રણીઓ જોડાયા હતા. સૌરાષ્‍ટ્ર સહિત ગુજરાત ભરમાંથી દિલાવરબાપુની દફનવિધિમાં પીરે તરિકતો, મશાઈખો, આલીમો, સાદાતો સામેલ થયેલ હતા. દિલાવરબાપુની વિદાયથી સમગ્ર હિન્‍દૂ મુસ્‍લિમ સમાજમાં ગમગીની છવાઈ ગયેલ હતી. અમરેલીના હિન્‍દૂ મુસ્‍લિમ વેપારીઓને દિલાવરબાપુની ઈન્‍તેકાલ થયાની ખબર પડતા ધંધા રોજગાર બંધ રાખેલ હતા.